钦定古今图书集成/明伦汇编/官常典/第568卷 > 张焘
## 钦定古今图书集成/明伦汇编/官常典/第568卷 > 张焘

按《宋史》本传：“焘字子公，饶之德兴人。宣和八年进士
第三人，为侍御史。和议成，范如圭请遣使朝八陵，遂
命判大宗正士㒟与焘偕行，且命修奉，令荆湖帅臣
岳飞济其役。焘与士㒟道武昌，出蔡、颍，河南百姓懽
迎夹道，以喜以泣曰：‘久隔王化，不图今日复为宋民’。
九年五月，至永安诸陵，朝谒如礼。陵前石涧水久涸”，
二使垂至，忽涌溢，父老惊叹，以为中兴之兆。焘等入
柏城，披鉏荆棘，随所葺治，留二日而还，自郑州历汴、
宋、宿、泗、淮南以归，即奏疏曰：“金人之祸，上及山陵，虽
殄灭之，未足以雪此耻、复此仇也。陛下圣孝天至，岂
胜痛愤！顾以梓宫、两宫之故，方且与和，未可遽言兵
也。祖宗在天之灵，震怒既久，岂容但已！异时恭行天
罚，得无望于陛下乎？自古戡定祸乱，非武不可，狼子
野心，不可保恃久矣。伏望修武备，俟衅隙起而应之，
电扫风驱，尽俘丑类，以告诸陵。夫如是，然后尽天子
之孝，而为人子孙之责塞矣。”上问诸陵寝如何，焘不
对，唯言万世不可忘此贼，上黯然。焘因请永固陵不
用金玉，大略谓：“金玉珍宝，聚而藏之，固足以动人耳
目；又其为物，自当流布于世，理必发露，无足怪者。”上
览疏，谓秦桧曰：“前世厚葬之祸，如循一轨，朕断不用
金玉，庶先帝神灵有万世之安。”焘又言：“顷刘豫初废，
人情恟恟，我斥候不明，坐失机会。今又闻敌于淮阳
作筏、造绳索，不知安用诸将朝廷戒勿得遣间探，遂
不复遣。我之动息，敌无不知，敌之情状，我则不闻。又
见黄河船尽拘北岸，悉为敌用，往来自若，无一人敢
北渡者。愿饬边吏，广耳目，先事而防。”又言：“郦琼部伍
皆西陲劲兵，今在河南，尚可收用。新疆租赋已蠲，而
使命络绎，推恩费用，犹循兵兴时例，愿加裁损。非甚
不得已，勿遣使以宽民力。”又论：“陕西诸帅”不相下，动
辄喧争，请置一大帅统之，庶首尾相应，缓急可恃。焘

桧以谕焘，焘曰：“君命也，焉敢辞。”十月，以宝文阁学士
知成都府兼本路安抚使，付以便宜。虽安抚一路，而
四川赋敛无艺者悉得蠲减。陛辞，奏曰：“蜀民困矣，官
吏从而诛剥之，去朝廷远，无所赴愬。俟臣至所部，首
宣德意，使一路咸霑惠泽。”上曰：“岂惟一路，四川恤民
事悉委卿。”焘因言官吏害民者，请先罢后劾，上许之。
又言：“军兴十馀年，日不暇给。今和议甫定，愿汲汲以
政刑为先务。”上曰：“当书之座右。”十年三月，至成都。在
蜀四年，戢贪吏，薄租赋，抚雅州蕃部，西边不惊。岁旱
则发粟，民得不饥；暇则修学校，与诸生讲论。会有诏
令宣抚司纳契丹降人，焘为宣抚使，胡世将言：“蜀地
狭不能容，前朝常胜军可为戒。”世将奏寝其事。焘乞
祠，以李璆代之。焘自蜀归，卧家凡十有三年，进端明
殿学士。二十九年，提举万寿观兼侍读，以衰疾力辞，
不许，除吏部尚书。隆兴元年，迁参知政事，以老病不
拜，台谏交章留之。除资政殿大学士，固求致仕。后二
年卒，年七十五，谥忠定。焘外和内刚，帅蜀有惠政，民
祠之不忘。